3. การประกอบธุรกิจของแต่ละสายผลิตภัณฑ์

  (เฉพาะสายผลิตภัณฑ์ที่เป็นธุรกิจหลัก)

บริษัท เอ็ม บี เค จำกัด (มหาชน) (“MBK”) และบริษัทย่อย ประกอบธุรกิจหลัก ดังนี้

1)  ธุรกิจศูนย์การค้า ดำเนินธุรกิจ โดย บริษัท เอ็ม บี เค จำกัด (มหาชน)

2)  ธุรกิจโรงแรมและการท่องเที่ยว

-   ธุรกิจโรงแรม ดำเนินธุรกิจ โดย บริษัท เอ็ม บี เค จำกัด (มหาชน) บริษัท เอ็ม บี เค
    โฮเต็ล แอนด์ รีสอร์ท จำกัด และ บริษัท ทรัพย์สินธานี จำกัด ซึ่งเป็นบริษัทย่อยโดยตรงของ
    MBK

-   ธุรกิจท่องเที่ยว ดำเนินธุรกิจ โดย บริษัท แอ๊บโซลูท แทรเวิล จำกัด
    ซึ่งเป็นบริษัทย่อยโดยอ้อมของ MBK และบริษัท เอ็ม บี เค เลเชอร์ จำกัด
    ซึ่งเป็นบริษัทร่วมโดยอ้อมของ MBK

3)  ธุรกิจพัฒนาอสังหาริมทรัพย์ ดำเนินธุรกิจ โดย บริษัท แปลน เอสเตท จำกัด
    ซึ่งเป็นบริษัทย่อยโดยอ้อมของ MBK

4)  ธุรกิจสนามกอล์ฟ ดำเนินธุรกิจ โดย บริษัท เอ็ม บี เค รีสอร์ท จำกัด (มหาชน)
    ซึ่งเป็นบริษัทย่อยโดยอ้อมของ MBK

5)  ธุรกิจข้าว ดำเนินธุรกิจ โดย บริษัท ปทุมไรซมิล แอนด์ แกรนารี จำกัด (มหาชน)
    ซึ่งเป็นบริษัทย่อยโดยตรงของ MBK

ธุรกิจศูนย์การค้า

ดำเนินธุรกิจ โดย บริษัท เอ็ม บี เค จำกัด (มหาชน)

ลักษณะผลิตภัณฑ์หรือบริการ

บริษัท เอ็ม บี เค จำกัด (มหาชน)
ดำเนินธุรกิจศูนย์การค้าในลักษณะการให้เช่าพื้นที่ภายในศูนย์การค้าเอ็ม บี เค เซ็นเตอร์
(“ศูนย์การค้า MBK Center”) บริเวณสี่แยกปทุมวัน นอกจากนี้ MBK ยังได้ลงทุนในหุ้นของ บริษัท
สยามพิวรรธน์ จำกัด (“SPW”) จำนวน 30.72 % ซึ่งดำเนินธุรกิจศูนย์การค้าภายใต้ชื่อ
สยามเซ็นเตอร์ สยามดิสคัฟเวอรี่เซ็นเตอร์ และศูนย์การค้าสยามพารากอน
(ศูนย์การค้าสยามพารากอน เป็นธุรกิจร่วมทุน ระหว่าง SPW และกลุ่มเดอะมอลล์)

ณ วันที่ 30 มิถุนายน 2550 อาคาร MBK Center มีพื้นที่ทั้งหมด 270,802.75 ตารางเมตร
แบ่งเป็น

  - พื้นที่ส่วนศูนย์การค้า 142,762.86 ตารางเมตร

  - พื้นที่ส่วนสำนักงาน 23,330.07 ตารางเมตร

  - พื้นที่ส่วนโรงแรม 47,436.16 ตารางเมตร

  - พื้นที่จอดรถ 57,273.66 ตารางเมตร

รายละเอียดการใช้ประโยชน์ในพื้นที่แต่ละส่วนของอาคาร MBK Center มีดังนี้

1) ส่วนที่เป็นพื้นที่ให้เช่า แบ่งเป็น

1.1) พื้นที่ส่วนศูนย์การค้า (ศูนย์การค้า MBK Center) มีพื้นที่รวม 142,762.86^(/1)
ตารางเมตร แบ่งออกเป็น

- พื้นที่ให้เช่าสำหรับร้านค้าทั่วไป 94,535.22 ตารางเมตร

- พื้นที่ส่วนกลาง 48,227.64 ตารางเมตร

1.2) พื้นที่ส่วนอาคารสำนักงาน (อาคารเอ็ม บี เค ทาวเวอร์) ชั้นที่ 9-20 มีพื้นที่รวม
23,330.07^(/2) ตารางเมตร แบ่งออกเป็น

- พื้นที่สำนักงานให้เช่า 17,760.78 ตารางเมตร

- พื้นที่ส่วนกลาง 5,569.29 ตารางเมตร

2) ส่วนที่ไม่เป็นพื้นที่ให้เช่า แบ่งเป็น

2.1) พื้นที่ส่วนโรงแรมปทุมวัน ปริ๊นเซส พื้นที่รวม 47,436.16 ตารางเมตร แบ่งออกเป็น

- ห้องพัก (29 ชั้น) 26,127.61 ตารางเมตร

- พื้นที่ส่วนกลาง 21,308.55 ตารางเมตร

2.2) พื้นที่ส่วนลานจอดรถ 57,273.66 ตารางเมตร

หมายเหตุ

^(/1)พื้นที่ในส่วนศูนย์การค้ามีการเปลี่ยนแปลงลดลงจากช่วง 1 กรกฎาคม 2548-30 มิถุนายน
2549 ที่ผ่านมาเท่ากับ 499.87 ตารางเมตร โดยมีรายละเอียด ดังนี้

1) แบ่งพื้นที่เช่าบริเวณชั้น 6 โซน D บางส่วนให้กับโรงแรมปทุมวัน ปริ๊นเซส
เพื่อนำไปใช้เป็นส่วนหนึ่งของสำนักงาน มีจำนวนพื้นที่เท่ากับ 339.63 ตารางเมตร

2) ปรับเปลี่ยนวิธีการคำนวณพื้นที่ห้องประชุมชั้น 8 ภายในบริเวณอาคารเอ็ม บี เค ทาวเวอร์
(สำนักงานให้เช่า) เพื่อให้ตรงกับการใช้ประโยชน์จริง
ซึ่งพื้นที่ส่วนนี้เดิมมีการคำนวณรวมไว้ในส่วนเดียวกับศูนย์การค้า มีจำนวนพื้นที่เท่ากับ 160.24
ตารางเมตร

^(/2)เป็นพื้นที่เช่าให้แก่บริษัท ทุนธนชาต จำกัด (มหาชน) หมดอายุสัญญาเช่าปี 2555
(รายละเอียดของรายการเกี่ยวโยงกันปรากฏในส่วนรายการระหว่างกันหน้าที่ 91)

MBK แบ่งลักษณะของการให้เช่าพื้นที่ ออกเป็น 2 ประเภท คือ

1)  การให้เช่าพื้นที่ระยะยาว มีกำหนดระยะเวลาเช่ามากกว่า 3 ปี
    เรียกเก็บค่าเช่าล่วงหน้าตลอดอายุสัญญาเช่า

2)  การให้เช่าพื้นที่ระยะสั้น มีกำหนดระยะเวลาเช่า 1 ปี ถึง 3 ปี
    เรียกเก็บค่าเช่าเป็นรายเดือน

เมื่อปี 2549 บริษัท เอ็ม บี เค เอ็นเตอร์เทนเมนท์ จำกัด ซึ่งเป็นบริษัทย่อยโดยอ้อมของ MBK
ได้เริ่มดำเนินธุรกิจศูนย์อาหาร โดยปรับเปลี่ยนพื้นที่บริเวณชั้น 5 โซน A ของศูนย์การค้า MBK
Center เพื่อเปิดศูนย์อาหารนานาชาติชื่อ “THE FIFTH FOOD AVENUE”

ในปี 2550 MBK ได้พัฒนาพื้นที่กว่า 2,800 ตารางเมตร ที่ชั้น 4 โซน D ของศูนย์การค้า MBK
Center ให้เป็นศูนย์รวมทางการเงินชั้นนำแห่งแรกของประเทศไทย โดยใช้ชื่อ “MBK Money
Park”
เพื่อให้บริการธุรกรรมทางการเงินที่ครบวงจรแก่ร้านค้าและลูกค้าที่เข้ามาใช้บริการในศูนย์การค้า
MBK Center

นอกจากนี้ ยังได้พัฒนาพื้นที่ชั้น 6 โซน D ขนาดพื้นที่ประมาณ 4,500 ตารางเมตร
เพื่อเปิดเป็นโซนจำหน่ายสินค้าไทยที่ระลึกที่ใหญ่ที่สุด ภายใต้ชื่อ “โครงการปาโก้”

  การตลาดและภาวะการแข่งขัน

1) ลักษณะลูกค้าและกลุ่มลูกค้าเป้าหมาย แบ่งออกเป็น

1.1) ผู้เช่าเพื่อประกอบธุรกิจภายในศูนย์การค้า

- ผู้เช่าหลัก (Anchor Tenant) ได้แก่ ดีพาร์ทเมนท์สโตร์ โรงภาพยนตร์ โบว์ลิ่ง คาราโอเกะ
ศูนย์รวมโทรศัพท์มือถือและอุปกรณ์ ศูนย์เฟอร์นิเจอร์ ศูนย์รวมอาหารนานาชาติ เป็นต้น โดย MBK
มีการคัดเลือกผู้เช่าที่มีความเหมาะสมตรงกับกลุ่มเป้าหมาย รวมทั้งมีฐานะการเงินที่มั่นคง

- ผู้เช่ารายย่อย ได้แก่ ร้านค้าปลีก (Retail Shop) จำหน่ายสินค้าทั่วไป โดย MBK
มีการคัดเลือกร้านค้าปลีกที่มีสินค้าและบริการที่มีความหลากหลายและมีคุณภาพ

1.2) ผู้ใช้บริการและซื้อสินค้าภายในศูนย์การค้า ได้แก่ บุคคลที่เข้าไปใช้บริการภายในศูนย์การค้า
ซึ่งครอบคลุมไปถึงบุคคลหลายกลุ่ม เช่น นักเรียน นักศึกษา คนวัยทำงาน
และนักท่องเที่ยวชาวต่างชาติ

2) สภาพการแข่งขันภายในอุตสาหกรรม

ในช่วงต้นปี 2550
ภาพรวมของอุตสาหกรรมค้าปลีกยังคงได้รับผลกระทบจากภาวะซบเซาทางเศรษฐกิจ
ภาวะราคาน้ำมันที่สูงขึ้น ความกังวลเรื่องการก่อการร้าย และความไม่แน่นอนทางการเมือง
ส่งผลกระทบต่อพฤติกรรมและการใช้จ่ายของลูกค้า
ผู้ประกอบการศูนย์การค้าบางรายได้มีการพัฒนาศูนย์การค้าขนาดเล็กในรูปแบบใหม่ๆ
ที่ไม่ต้องใช้เนื้อที่ขนาดใหญ่ขึ้นมารองรับผู้บริโภคเฉพาะกลุ่มขึ้นมา เช่น ศูนย์การค้าชุมชน
ศูนย์การค้าแนวไลฟสไตล์ และศูนย์เอ็นเตอร์เทนเมนท์ ซึ่งเกิดขึ้นมากในระยะ 2-3 ปีที่ผ่านมา
ทำให้สามารถดึงลูกค้าบางส่วนของศูนย์การค้าขนาดใหญ่ไปได้ ปัจจัยเหล่านี้
ส่งผลให้ผู้พัฒนาศูนย์การค้าต้องเพิ่มกิจกรรมส่งเสริมการตลาดในรูปแบบแปลกใหม่เพื่อกระตุ้นความสนใจของผู้บริโภคอย่างต่อเนื่อง
รวมถึงต้องให้ความสำคัญในการปรับปรุงเปลี่ยนแปลง ตกแต่งพื้นที่
และบรรยากาศภายในศูนย์การค้าให้มีความแปลกใหม่และทันสมัย เพื่อแข่งขันกับศูนย์การค้าสไตล์
Community Mall ที่เกิดขึ้นใหม่ในแทบทุกพื้นที่

สภาพการแข่งขันของศูนย์การค้าในย่านปทุมวันมีการกำหนดตำแหน่งทางการตลาด (Positioning)
และแบ่งกลุ่มลูกค้า (Segmentation) ที่มีความแตกต่างจากคู่แข่งในบริเวณเดียวกัน
มีกลุ่มลูกค้าผู้เช่า และประเภทสินค้าที่มีความแตกต่างกัน นอกจากนั้น
แม้ว่าบริเวณสี่แยกปทุมวันจะมีศูนย์การค้าเปิดใหม่เพิ่มขึ้น
แต่ความต้องการเช่าพื้นที่ค้าปลีกยังคงมีอยู่มาก ทำให้พื้นที่ค้าปลีกของศูนย์การค้าขนาดใหญ่ที่มีคุณภาพ
และตั้งอยู่ในทำเลที่ดียังคงไม่เพียงพอกับความต้องการของตลาดในปัจจุบัน

สำหรับศูนย์การค้า MBK Center
มีการวางตำแหน่งทางการตลาดที่แตกต่างจากศูนย์การค้าในบริเวณใกล้เคียงดังกล่าว
ทำให้บุคลิกตราสินค้า (Brand Personality) และตำแหน่งทางการตลาด (Positioning)
ของศูนย์การค้า MBK Center มีความโดดเด่นและมีเอกลักษณ์เป็นของตนเอง
อีกทั้งยังคงเป็นแหล่งพื้นที่ค้าปลีกแห่งหนึ่งที่อยู่ในความต้องการของผู้เช่าอย่างต่อเนื่อง
โดยมีอัตราการเช่าพื้นที่อยู่ในระดับ 97-99% และมีรายชื่อผู้เช่าสำรอง (Waiting List)
ที่มีความต้องการเช่าพื้นที่ของศูนย์การค้า MBK Center เป็นจำนวนเพิ่มขึ้นทุกปี

3) แนวโน้มภาวะอุตสาหกรรมและสภาพการแข่งขันในอนาคต

ภาพรวมธุรกิจค้าปลีกในปี 2551
คาดว่ามีแนวโน้มที่ดีเนื่องจากสภาวะทางการเมืองที่ตึงเครียดในปัจจุบันมีแนวโน้มที่จะคลี่คลายไปในทางที่ดี
ผู้ประกอบการมีแนวโน้มที่จะทำยอดขายได้ดีหลังจากสภาวะทางการเมืองกลับมาชัดเจนอีกครั้ง
ซึ่งย่อมส่งผลดีต่อธุรกิจศูนย์การค้าของ MBK
ให้สามารถรักษาระดับอัตราการเติบโตของรายได้จากอัตราการเช่าที่ยังคงอยู่ในระดับที่ดีอย่างต่อเนื่อง

การจัดหาผลิตภัณฑ์หรือบริการ

1)  ลักษณะการจัดให้ได้มาซึ่งผลิตภัณฑ์เพื่อจำหน่าย

-ไม่มี-

2)  ผลกระทบต่อสิ่งแวดล้อม

ผลกระทบต่อสิ่งแวดล้อมอันเกิดจากการดำเนินธุรกิจในอาคาร ศูนย์การค้า MBK Center

2.1) มลพิษที่เกิดจากอาคารศูนย์การค้า MBK Center และมีผลกระทบต่อสิ่งแวดล้อม ได้แก่

- น้ำทิ้งจากอาคาร (MBK CENTER, MBK TOWER, PATHUMWAN PRINCESS HOTEL)

- กากของเสียที่เกิดจากระบบบำบัดน้ำเสีย

- คุณภาพอากาศ เนื่องจากนำน้ำ RECYCLE มาใช้ในระบบ COOLING TOWER

2.2) หน่วยงานราชการที่ควบคุมและดำเนินการเกี่ยวกับผลกระทบต่อสิ่งแวดล้อม

- กรมควบคุมมลพิษ กระทรวงวิทยาศาสตร์ เทคโนโลยี และสิ่งแวดล้อม

- กรมอนามัย กระทรวงสาธารณสุข

- กองควบคุมคุณภาพน้ำ กรุงเทพมหานคร

2.3) การดำเนินการเพื่อลดผลกระทบเกี่ยวกับสิ่งแวดล้อม

- การบำบัดน้ำทิ้งจากอาคาร

ตั้งแต่ปี 2539 ศูนย์การค้า MBK Center ได้ใช้ระบบบำบัดน้ำเสียแบบ DEEP SHAFT
(เป็นระบบบำบัดน้ำเสียแบบ AS ชนิดหนึ่ง) ซึ่งติดตั้งเพิ่มเติมจากระบบเดิมที่ติดตั้งมาพร้อมกับอาคาร
ในการดำเนินงานควบคุมดูแลระบบบำบัดน้ำเสียนั้น ศูนย์การค้า MBK Center
มีการจดบันทึกและรายงานผลการปฏิบัติอย่างต่อเนื่อง
และมีการเก็บตัวอย่างน้ำส่งห้องปฏิบัติการเป็นประจำทุกเดือนเพื่อตรวจสอบคุณภาพน้ำ
ซึ่งสามารถบำบัดน้ำได้ตามมาตรฐานอาคารประเภท ก.
ทั้งนี้เป็นการปฏิบัติตามหลักการกำกับดูแลกิจการที่ดีของ MBK

- กากของเสียที่เกิดจากระบบบำบัดน้ำเสีย

กากของเสียที่เกิดขึ้นจากกระบวนการบำบัดน้ำเสีย ซึ่งมีปริมาณ 2 ตันต่อสัปดาห์ MBK
ได้จ้างผู้รับเหมาให้ดำเนินการขนย้ายเพื่อนำไปทิ้งให้ถูกสุขลักษณะ

- คุณภาพอากาศเนื่องจากนำน้ำ RECYCLE มาใช้ในระบบ COOLING TOWER

น้ำ RECYCLE ก่อนนำไปใช้ในระบบ CLEANING เพื่อล้างพื้นรอบอาคาร, ลานจอดรถ
และใช้ในระบบ COOLING TOWER ได้ผ่านขั้นตอนการกรองเอาสารแขวนลอยออก โดยใช้ SAND
FILTER และผ่านการฆ่าเชื้อโรคโดยการเติมคลอรีนไดออกไซด์ (CHLORINE DIOXIDE
DISINFECTION) เพื่อให้คุณภาพน้ำ RECYCLE เหมาะสมและปลอดภัยต่อการนำไปใช้งาน
โดยเฉพาะส่วนที่นำไปใช้ในระบบ COOLING TOWER มีการเก็บตัวอย่างน้ำส่งห้องปฏิบัติการ
เพื่อตรวจหา LEGIONELLA BACTERIA ทุก 6 เดือน

2.4) รายจ่ายการลงทุนในการควบคุมสิ่งแวดล้อม ในระยะ 3 ปีที่ผ่านมา
หรือคาดว่าจะมีการลงทุนในอนาคต

- รายจ่ายการลงทุนในการควบคุมสิ่งแวดล้อมในช่วง 3 ปีที่ผ่านมา
มีค่าใช้จ่ายของระบบบำบัดน้ำเสีย และระบบ RECYCLE ดังนี้

  ------------------------- --------------- ----------- ----------- --------- ----------- --------- -----------
  ค่าใช้จ่ายของระบบบำบัดน้ำเสีย                                                                           
  และระบบ RECYCLE (หน่วย:                                                                            
  บาท)                                                                                              

                            ระบบบำบัดน้ำเสีย                           ระบบ                            รวม
                                                                    Recycle                         

  ปี                         ค่าไฟฟ้า          ค่าซ่อมบำรุง   รวม         ค่าไฟฟ้า    ค่าซ่อมบำรุง   รวม       

  ปี 2547                    1,686,471       1,324,514   3,010,986   169,194   298,825     468,019   3,479,006

  ปี 2548                    1,742,314       2,105,312   3,847,626   136,651   217,614     354,265   4,201,892

  ปี 2549                    1,972,810       1,530,026   3,502,836   194,768   268,504     463,272   3,966,109
  ------------------------- --------------- ----------- ----------- --------- ----------- --------- -----------

- รายจ่ายการลงทุนในการควบคุมสิ่งแวดล้อมที่คาดว่าจะมีในอนาคต มูลค่ากว่า 90 ล้านบาท
เพื่อปรับปรุงประสิทธิภาพของระบบบำบัดน้ำเสียและระบบน้ำ RECYCLE
ขณะนี้อยู่ระหว่างดำเนินการรวบรวมและวิเคราะห์ข้อมูล เพื่อใช้ออกแบบและจัดซื้อระบบ

2.5) ผลการปฏิบัติงาน 3 ปี ที่ผ่านมา ตั้งแต่ปี 2547 – ปัจจุบัน

MBK สามารถบำบัดน้ำเสียได้คุณภาพตามมาตรฐานอาคารประเภท ก. (8 PARAMETER) ตั้งแต่ปี
2547 เป็นต้นมา สามารถบำบัดน้ำเสียให้ได้คุณภาพตามมาตรฐาน ทุกพารามิเตอร์

2.6) ข้อพิพาทเกี่ยวกับสิ่งแวดล้อม

  -ไม่มี -

งานที่ยังไม่ส่งมอบ

-ไม่มี-

ธุรกิจโรงแรมและการท่องเที่ยว

ธุรกิจโรงแรม ประกอบธุรกิจโดย บริษัท เอ็ม บี เค จำกัด (มหาชน) (“MBK”) บริษัท เอ็ม บี
เค โฮเต็ล แอนด์ รีสอร์ท จำกัด (“MBK-HR”) และบริษัท ทรัพย์สินธานี จำกัด (“SSTN”)

นอกจากนี้ MBK ยังได้ลงทุนในหุ้นของ บริษัท โรงแรม รอยัลออคิด (ประเทศไทย) จำกัด
(มหาชน) จำนวน 29.77 % ซึ่งดำเนินธุรกิจโรงแรมภายใต้ชื่อ โรงแรม รอยัลออคิด เชอราตัน
และ ทาวเวอร์

ปัจจุบันกลุ่ม MBK มีโรงแรมที่เปิดดำเนินการ ดังนี้

-   โรงแรมปทุมวัน ปริ๊นเซส

โรงแรมปทุมวัน ปริ๊นเซส ตั้งอยู่ที่กรุงเทพมหานคร ดำเนินการโดย MBK เปิดให้บริการตั้งแต่ปี
2539 มีการให้บริการด้านต่างๆ เช่น การให้บริการห้องพัก (จำนวน 462 ห้อง) ห้องจัดเลี้ยง
(สามารถรองรับลูกค้าได้ 300 คน) ห้องสัมมนาจำนวน 2 ห้อง (สามารถรองรับลูกค้าได้ห้องละ
100 คน) ห้องอาหาร ศูนย์ออกกำลังกาย นอกจากนั้นยังมีศูนย์สุขภาพ เฮลท์สปาที่เต็มรูปแบบ

ลักษณะผลิตภัณฑ์หรือบริการ

ให้บริการด้านห้องพัก อาหารและเครื่องดื่ม ห้องสัมมนา ห้องจัดเลี้ยง ศูนย์ออกกำลังกาย
นอกจากนั้นยังมีศูนย์สุขภาพ เฮลท์สปา ที่เต็มรูปแบบ มีรายละเอียด ดังนี้

1) ห้องพัก มีจำนวน 462 ห้อง ประกอบด้วยห้องแบบธรรมดา 402 ห้อง และแบบเอ็กเซ็คคูทีฟ
สวีท ใช้ชื่อว่า “ExecuPlus Suites” 60 ห้อง และยังมี Club Lounge
บิซิเนสเซ็นเตอร์และมีบริการอินเตอร์เน็ทในห้องพัก

2) ห้องอาหาร ประกอบด้วย

- ซิตี้บิสโตร เป็นห้องอาหารหลัก

- ห้องอาหาร คองจู เป็นห้องอาหารเกาหลีสไตล์เตาถ่าน

- ห้องอาหาร คายากึม เป็นห้องอาหารเกาหลีใหม่สไตล์ Hot Pot

- ห้องอาหารลูป เป็นห้องอาหารอิตาลี อยู่ริมสระว่ายน้ำ

- สตูดิโอบาร์ เป็นล็อบบี้เล้าชน์ เสิร์ฟเครื่องดื่มและอาหารว่าง

- ทีแอ็ทล็อบบี้ เป็นที่นั่งแบบสบายๆ ไว้เป็นจุดนัดพบบริเวณล็อบบี้

- บริการรูมเซอร์วิส เสิร์ฟอาหารถึงห้องพัก

3) ห้องสัมมนาและจัดเลี้ยง ประกอบด้วย ห้องบอลรูม สำหรับจัดงานได้ถึง 300 คน
และห้องสัมมนา 2 ห้อง แต่ละห้องสามารถรับลูกค้าได้ 100 คน และห้องประชุมย่อยอีก 2 ห้อง

4) ศูนย์ออกกำลังกาย “ดิ โอลิมปิคคลับ” ปัจจุบันมีจำนวนสมาชิกกว่า 1,400 คน ประกอบด้วย
ห้องออกกำลังกายขนาดใหญ่ มีอุปกรณ์เครื่องมือที่ทันสมัย ห้องอบซาวน่า/สตีม สระว่ายน้ำ
ซึ่งมีสระจาคุสซี่น้ำวนอีก 2 สระ เป็นระบบน้ำร้อน/เย็น คอร์ทเทนนิสหญ้าเทียม 2 คอร์ท
คอร์ทสควอช 2 คอร์ท ห้องอาโรบิคขนาดใหญ่ ลู่วิ่ง และกิจกรรมกีฬาอเนกประสงค์อื่นๆ
สำหรับสมาชิก

5) ธารธาราสปา ทำธุรกิจศูนย์สุขภาพ เฮลท์สปา อย่างเต็มรูปแบบและมีแพทย์ประจำ

การตลาดและภาวการณ์แข่งขัน

1) ลักษณะลูกค้าและกลุ่มลูกค้าเป้าหมาย แบ่งออกเป็น

1.1) กลุ่มลูกค้าหลัก ได้แก่ ลูกค้าจากประเทศออสเตรเลีย สิงคโปร์ ฮ่องกง ญี่ปุ่น สหรัฐอเมริกา
และอังกฤษ ซึ่งเป็นกลุ่มที่มีศักยภาพทางการเงินและเศรษฐกิจสูง

1.2) กลุ่มลูกค้ารอง ได้แก่

- กลุ่มลูกค้าในกรุงเทพมหานคร ซึ่งเป็นการเข้าพักระหว่างทาง
หรือระหว่างการเชื่อมต่อสายการบิน

- กลุ่มลูกค้าจากประเทศยุโรป สแกนดิเนเวีย นิวซีแลนด์ และกลุ่มประเทศในตะวันออกกลาง
ซึ่งเป็นกลุ่มลูกค้าที่มีฤดูกาลท่องเที่ยวเฉพาะในบางช่วงของปี

2) การจำหน่ายและช่องทางการจำหน่าย

  โรงแรมปทุมวัน ปริ๊นเซส ได้กำหนดช่องทางและวิธีการจำหน่าย ดังนี้

- เสนอขายโดยตรงกับบริษัทประกอบธุรกิจ และห้างร้าน

- เสนอขายผ่านบริษัททัวร์ตามภูมิภาคต่างๆทั่วโลกทั้งในและต่างประเทศ

- การเสนอขายผ่านสื่ออิเล็คโทรนิค หรือ เว็บไซด์

- เสนอขายผ่านระบบสายการบินชั้นนำ

- เสนอขายผ่านสิ่งพิมพ์ สื่อโฆษณา และประชาสัมพันธ์

- เสนอขายตามงานส่งเสริมการท่องเที่ยวต่างๆ

- เสนอขายโดยผ่านช่องทางของเครือข่ายโรงแรม คือ กลุ่มดุสิต อินเตอร์เนชั่นแนล

3) สภาพการแข่งขันภายในอุตสาหกรรม

ในปี 2550 ธุรกิจโรงแรมในกรุงเทพมหานครมีการแข่งขันค่อนข้างสูง อย่างไรก็ตาม
โรงแรมปทุมวัน ปริ๊นเซส ไม่ได้รับผลกระทบจากการแข่งขันมากนัก เนื่องจาก
มีศักยภาพในการแข่งขันอยู่ในระดับที่ดี และมีข้อได้เปรียบในเรื่องทำเลที่ตั้ง
นอกจากนั้นยังเน้นคุณภาพของการให้บริการ สิ่งอำนวยความสะดวก
และราคาค่าห้องพักของโรงแรมที่สามารถดึงดูดกลุ่มนักท่องเที่ยวหลักที่มีการสำรองห้องพักอย่างสม่ำเสมอ
ทำให้อัตราการเข้าพักไม่ลดลง
และจัดอยู่ในระดับต้นเมื่อเปรียบเทียบกับโรงแรมที่ตั้งอยู่ในละแวกเดียวกันกับโรงแรมปทุมวัน
ปริ๊นเซส

4) แนวโน้มภาวะอุตสาหกรรมและสภาพการแข่งขันในอนาคต

เนื่องจากสภาวะทางการเมืองในประเทศไทยในช่วงปลายปี 2549 ถึงต้นปี 2550
ส่งผลให้มีจำนวนนักท่องเที่ยวน้อยลง
และมีผลต่ออัตราการเข้าพักของตลาดธุรกิจโรงแรมในประเทศไทยรวมถึงทำให้กลุ่มลูกค้าจากประเทศสิงคโปร์ซึ่งเป็นกลุ่มลูกค้าหลักกลุ่มหนึ่งของโรงแรมปทุมวัน
ปริ๊นเซส มีจำนวนลดลงด้วย อย่างไรก็ตาม
ทางโรงแรมได้หากลุ่มลูกค้าจากประเทศอื่นมาทดแทนโดยมุ่งเน้นกลุ่มลูกค้าจากประเทศออสเตรเลียซึ่งสามารถทดแทนอัตราการเข้าพักที่ลดลงดังกล่าวได้เป็นอย่างดีและคาดว่าอัตราการเข้าพักจะมีความต่อเนื่องไปในอนาคต
ทั้งนี้
สำหรับกลุ่มลูกค้าจากประเทศออสเตรเลียนั้นสามารถสร้างรายได้เพิ่มในส่วนของอาหารและเครื่องดื่มให้กับโรงแรมอีกด้วย
ซึ่งต่างจากกลุ่มลูกค้าจากประเทศสิงคโปร์ที่จะไม่ใช้บริการในส่วนของอาหารและเครื่องดื่มของโรงแรม

การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

-ไม่มี-

2) ผลกระทบต่อสิ่งแวดล้อม

มีการดำเนินการเรื่องผลกระทบต่อสิ่งแวดล้อมเป็นอย่างเดียวกันกับธุรกิจศูนย์การค้าเนื่องจากโรงแรมปทุมวัน
ปริ๊นเซส อยู่ในอาคารเดียวกันกับศูนย์การค้า MBK Center (รายละเอียดปรากฏในหน้าที่ 27)

งานที่ยังไม่ส่งมอบ

- ไม่มี-

-   โรงแรมเชอราตัน กระบี่ บีช รีสอร์ท

โรงแรมเชอราตัน กระบี่ บีช รีสอร์ท ตั้งอยู่ที่จังหวัดกระบี่ ดำเนินการโดย MBK-HR
เปิดให้บริการตั้งแต่ปี 2546 มีการให้บริการด้านต่างๆ เช่น การให้บริการห้องพัก (จำนวน 246
ห้อง) ห้องสัมมนา (สามารถรองรับลูกค้าได้ 145 คน) ห้องจัดเลี้ยง (สามารถรองรับลูกค้าได้
220 คน) ห้องอาหาร สถานออกกำลังกาย เฮลท์คลับ และสปา

ลักษณะผลิตภัณฑ์หรือบริการ

ให้บริการด้านห้องพัก อาหารและเครื่องดื่ม ห้องสัมมนา ห้องจัดเลี้ยง สถานที่ออกกำลังกาย
ศูนย์สุขภาพสปา และส่วนของสันทนาการและกิจกรรมสำหรับแขกที่มาท่องเที่ยว/พักผ่อน

1) ห้องพัก มีจำนวน 246 ห้อง ประกอบด้วย ห้องแบบธรรมดา 210 ห้อง
ห้องแบบคลับรูมของเชอราตัน 30 ห้อง และห้องสวีท 6 ห้อง

2) ห้องอาหาร ประกอบด้วย

- ห้องอาหาร แมงกูสทีน เป็นห้องอาหารหลัก และบริการรูมเซอร์วิสเสริฟอาหารถึงห้องพัก

- ห้องอาหารเก็กโก้ เป็นห้องอาหารแบบเปิดโล่งอยู่ใกล้หาด
เสริฟอาหารอิตาเลี่ยนและอาหารทะเล

- ห้องอาหารโคโค วิด้า เป็นห้องอาหารที่เสิร์ฟอาหารและเครื่องดื่มเวลากลางวัน
ส่วนกลางคืนจะเป็น ไนท์คลับ และ เล้าชน์

- มาร์ตีนี่ส์ เป็นล็อบบี้เล้าชน์ เสิร์ฟเครื่องดื่มและอาหารว่าง

3) สถานออกกำลังกายเฮลท์คลับ และสันทนาการ/กิจกรรมต่างๆ อาทิ คอร์ทเทนนิส 1 คอร์ท
จักรยานเสือภูเขา เรือคายัค เรือแคนู วินเซิฟ เรือใบ เรือแคทธามาราน
และการท่องเที่ยวตามเกาะ และสถานที่สำคัญต่างๆในกระบี่

4) ห้องสัมมนาและจัดเลี้ยง 2 ห้องคือห้องบอลรูมอันดามัน 1-2 สามารถรองรับคนได้ 220 คน
และห้องกระบี่ 1-2 สามารถรองรับคนได้ 145 คน ห้องประชุมเล็กสามารถรองรับคนได้ประมาณ
30 คน และห้องประชุมที่สร้างเพิ่มเติม สามารถรองรับคนได้ประมาณ 120-150 คน

5) แมนดารา สปา บริการนวด และสปา ระดับอินเตอร์

การตลาดและภาวการณ์แข่งขัน

1) ลักษณะลูกค้าและกลุ่มลูกค้าเป้าหมาย

โรงแรมเชอราตัน กระบี่ บีช รีสอร์ท เน้นตลาดนักท่องเที่ยวที่มาพักผ่อนเป็นหลัก กลุ่มลูกค้าหลัก
ได้แก่ นักท่องเที่ยวจากยุโรป เอเซีย ออสเตรเลีย อเมริกา และแคนาดา

นอกจากนี้ยังมีกลุ่มลูกค้าภายในประเทศ ได้แก่ กลุ่มบริษัทต่างๆ ที่มีการจัดประชุม สัมมนา
กลุ่มตัวแทนจำหน่ายสินค้าที่สามารถทำยอดขายได้ตามเป้าหมาย

2) การจำหน่ายและช่องทางการจำหน่าย

  โรงแรมเชอราตัน กระบี่ บีช รีสอร์ทได้กำหนดช่องทางและวิธีการจำหน่าย ดังนี้

- เสนอขายโดยตรงกับบริษัทประกอบธุรกิจ และห้างร้าน

- เสนอขายผ่านสื่ออิเล็คโทรนิค หรือเว็บไซด์

- เสนอขายผ่านระบบสายการบินชั้นนำ

- เสนอขายผ่านสิ่งพิมพ์ สื่อโฆษณา และประชาสัมพันธ์

- เสนอขายตามงานส่งเสริมการท่องเที่ยวต่างๆ

- เสนอขายโดยผ่านช่องทางของเครือข่ายโรงแรมกลุ่มสตาร์วูด

3) สภาพการแข่งขันภายในอุตสาหกรรม

ในช่วงปี 2550 ธุรกิจโรงแรมในจังหวัดกระบี่มีโรงแรมคุณภาพระดับ 4-5 ดาวเพิ่มขึ้นมาก
อย่างไรก็ตาม โรงแรมเชอราตัน กระบี่ บีช รีสอร์ท มีศักยภาพในระยะยาวที่ดี
เนื่องจากเป็นโรงแรมที่ใช้ชื่อแบรนด์ (Brand name) ของผู้บริหารโรงแรม “สตาร์วูด”
(International hotel operator “STARWOOD”) ซึ่งเป็นที่รู้จักทั่วโลก
และเป็นที่ยอมรับในมาตรฐานคุณภาพทั้งสถานที่และบริการ
อีกทั้งเป็นโรงแรมที่มีขนาดใหญ่สามารถรองรับกลุ่มลูกค้าขนาดใหญ่
หรือกลุ่มที่มาพร้อมกันทีเดียวหลายๆ กลุ่มได้

4) แนวโน้มภาวะอุตสาหกรรมและสภาพการแข่งขันในอนาคต

เนื่องจากสภาวะเศรษฐกิจโดยรวมของโลก และปัญหาทางการเมืองในประเทศไทยในช่วงปลายปี
2549 ถึงต้นปี 2550 ทำให้นักท่องเที่ยวมีการเปลี่ยนพฤติกรรมการเข้าพัก
และนักท่องเที่ยวชาวต่างชาติเดินทางเข้าประเทศไทยน้อยลงทำให้มีผลต่ออัตราการเข้าพักของตลาดธุรกิจโรงแรมในประเทศไทยด้วย
อย่างไรก็ตามโรงแรมเชอราตัน กระบี่ บีช รีสอร์ทได้มุ่งเน้นไปยังกลุ่มลูกค้าเป้าหมาย ดังนี้

- กลุ่มลูกค้าประเภทกลุ่มประชุมและสัมมนาจากประเทศมาเลเซีย
เนื่องจากจังหวัดกระบี่กำลังจะมีเส้นทางบินโดยตรงจากประเทศมาเลเซียไปยังจังหวัดกระบี่

- กลุ่มลูกค้าประเภทนักท่องเที่ยวจากประเทศเยอรมัน และประเทศนอรเวย์
เนื่องจากจังหวัดกระบี่กำลังจะมีเส้นทางบินโดยตรงจากประเทศเยอรมัน
และประเทศนอรเวย์ไปยังจังหวัดกระบี่ เช่นกัน

การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

-ไม่มี-

2) ผลกระทบต่อสิ่งแวดล้อม

โรงแรมมีมาตรการอย่างเข้มงวดในเรื่องผลกระทบต่อสิ่งแวดล้อมตั้งแต่เริ่มก่อสร้าง
โดยติดตั้งระบบกำจัดน้ำเสียและออกแบบภูมิทัศน์ให้คงสภาพธรรมชาติที่มีอยู่เดิมได้เกือบทั้งหมด

งานที่ยังไม่ส่งมอบ

สระว่ายน้ำขนาดใหญ่ และห้องอาหารไทย คาดว่าจะแล้วเสร็จในเดือนพฤศจิกายน 2550

-   โรงแรมรอยัล ปริ๊นเซส ระนอง

โรงแรมรอยัล ปริ๊นเซส ระนอง ตั้งอยู่ที่จังหวัดระนอง ดำเนินการโดย SSTN
ซึ่งเปิดให้บริการอยู่แล้ว เมื่อปี 2545 ก่อนที่ MBK จะเข้าถือหุ้น SSTN มีการให้บริการด้านต่างๆ
เช่น การให้บริการห้องพัก (จำนวน 138 ห้องซึ่งแต่ละห้องมีน้ำแร่บริการให้อาบทุกห้อง)
ห้องจัดเลี้ยง (สามารถรองรับลูกค้าได้ถึง 1,000 คน) ห้องสัมมนา
(สามารถรองรับลูกค้าได้ประมาณ 50 คน) ห้องอาหาร ห้องคาราโอเกะ ฟิตเนสคลับ ห้องนวดตัว
ห้องนวดฝ่าเท้า รูมเซอร์วิส และบริการอินเตอร์เน็ต สระว่ายน้ำขนาดใหญ่ และบ่อแช่น้ำแร่ 4 บ่อ

ลักษณะผลิตภัณฑ์หรือบริการ

ให้บริการด้านห้องพัก อาหารและเครื่องดื่ม ห้องสัมมนา ห้องจัดเลี้ยง สถานที่ออกกำลังกาย
ศูนย์สุขภาพ และส่วนของสันทนาการและกิจกรรมสำหรับแขกที่มาท่องเที่ยว/พักผ่อน

1) ห้องพัก มีจำนวน 138 ห้อง ประกอบด้วย ห้องแบบธรรมดา และห้องสวีท
ซึ่งทุกห้องมีน้ำแร่บริการให้อาบทุกห้อง

2) ห้องอาหาร ปริ๊นเซส คาเฟ่ เป็นห้องอาหารหลัก และให้บริการรูมเซอร์วิส

3) สถานออกกำลังกายเฮลท์คลับ และสันทนาการ/กิจกรรมต่างๆ อาทิ สระว่ายน้ำขนาดใหญ่
บ่อแช่น้ำแร่ 4 บ่อ ห้องคาราโอเกะ ฟิตเนสคลับ ห้องนวดตัว ห้องนวดฝ่าเท้า

4) ห้องสัมมนาและจัดเลี้ยง 3 ห้อง คือ ห้องบอลรูม สามารถรองรับคนได้ 1,000 คน
และห้องสัมมนาอีก 2 ห้อง สามารถรองรับคนได้ห้องละ 50 คน

การตลาดและภาวการณ์แข่งขัน

1) ลักษณะลูกค้าและกลุ่มลูกค้าเป้าหมาย

โรงแรมรอยัล ปริ๊นเซส ระนองมีกลุ่มลูกค้าหลัก ได้แก่ นักธุรกิจ กลุ่มราชการ กลุ่มบริษัทต่างๆ
ที่มีการจัดประชุม สัมมนา และกลุ่มนักท่องเที่ยว

2) การจำหน่ายและช่องทางการจำหน่าย

  โรงแรมรอยัล ปริ๊นเซส ระนอง ได้กำหนดช่องทางและวิธีการจำหน่าย ดังนี้

- เสนอขายโดยตรงกับบริษัทประกอบธุรกิจ และห้างร้าน

- เสนอขายโดยแผ่นใบปลิวสำหรับเทศกาลพิเศษในแต่ละช่วงของปี

- เสนอขายแบบแพคเกจ

- เสนอขายโดยตรงกับส่วนราชการ กระทรวง ทบวง กรม เพื่อการจัดประชุมสัมมนา

- การเสนอขายผ่านคนกลาง เช่น สมาคมโรงแรมไทย สมาคมธุรกิจการท่องเที่ยว
ตลอดจนเจ้าของสื่ออินเตอร์เน็ตโดยทั่วไป โดยมีผลตอบแทนด้านคอมมิชชั่น

- เสนอขายตามงานส่งเสริมการท่องเที่ยวต่างๆ

- เสนอขายโดยผ่านช่องทางของเครือข่ายโรงแรม คือ กลุ่มดุสิต อินเตอร์เนชั่นแนล

3) สภาพการแข่งขันภายในอุตสาหกรรม

ปัจจุบันจังหวัดระนองมีผู้ประกอบธุรกิจโรงแรมไม่มากนัก โดยโรงแรมรอยัล ปริ๊นเซส ระนอง
จัดเป็นโรงแรมที่ได้มาตรฐาน 4 ดาวที่มีศักยภาพที่ดีของจังหวัดระนอง
ในขณะที่โรงแรมอื่นในจังหวัดระนองอยู่ในระดับที่ต่ำกว่า และมีคู่แข่งระดับเดียวกันกับโรงแรมรอยัล
ปริ๊นเซส ระนอง เพียงรายเดียว

4) แนวโน้มภาวะอุตสาหกรรมและสภาพการแข่งขันในอนาคต

ในอนาคตจังหวัดระนองมีแนวโน้มเป็นสถานที่ท่องเที่ยวเพื่อสุขภาพที่สามารถดึงดูดนักท่องเที่ยว
จึงคาดว่าจะทำให้อัตราการเข้าพักของโรงแรมมีจำนวนที่สูงขึ้น

การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

-ไม่มี-

2) ผลกระทบต่อสิ่งแวดล้อม

-ไม่มี-

งานที่ยังไม่ส่งมอบ

-ไม่มี-

ธุรกิจการท่องเที่ยว ดำเนินธุรกิจโดยบริษัท แอ๊บโซลูท แทรเวิล จำกัด
ซึ่งเป็นบริษัทย่อยโดยอ้อมของ MBK และบริษัท เอ็ม บี เค เลเชอร์ จำกัด
ซึ่งเป็นบริษัทร่วมโดยอ้อมของ MBK ประกอบธุรกิจบริการจำหน่ายบัตรโดยสารเครื่องบิน
จองโรงแรม รถเช่า และจัดการการท่องเที่ยว ภายใต้ชื่อการค้า MBK Leisure

ธุรกิจพัฒนาอสังหาริมทรัพย์

ดำเนินธุรกิจโดย บริษัท แปลน เอสเตท จำกัด (“PST”) และบริษัทย่อยของ PST
ประกอบธุรกิจหลัก ได้แก่ ธุรกิจพัฒนาที่ดินเพื่อขาย ธุรกิจรับบริหารทรัพย์สิน
ธุรกิจรับบริหารอาคารและชุมชน และธุรกิจให้คำปรึกษาและประเมินมูลค่าทรัพย์สิน

-   ธุรกิจพัฒนาที่ดินเพื่อขาย

ลักษณะผลิตภัณฑ์หรือบริการ

ดำเนินธุรกิจโดย PST ประกอบธุรกิจเกี่ยวกับการพัฒนาที่ดินเปล่าเพื่อขาย
โดยพัฒนาเป็นโครงการที่อยู่อาศัยแบบบ้านเดี่ยว แบ่งเป็น 2 ประเภท คือ บ้านสร้างเสร็จพร้อมขาย
และบ้านสั่งสร้าง

PST ได้พัฒนาโครงการที่พักอาศัยบริเวณรอบสนามกอล์ฟ เดอะ ล็อค ปาล์ม คอร์ส (เดิมชื่อ
สนามกอล์ฟ ล็อค ปาล์ม กอล์ฟ คลับ) จังหวัดภูเก็ต เนื้อที่ 38 ไร่ จำนวน 60 แปลง
มูลค่าโครงการ 770 ล้านบาท ณ เดือนมิถุนายน 2550 ขายไปแล้วประมาณ 50% ของโครงการ

การตลาดและภาวการณ์แข่งขัน

1) ลักษณะลูกค้าและกลุ่มลูกค้าเป้าหมาย

กลุ่มลูกค้าหลักของธุรกิจพัฒนาที่ดินเพื่อขาย ได้แก่

- กลุ่มลูกค้าที่มีความต้องการซื้อบ้านหลังแรก
เป็นกลุ่มที่มีรายได้ระดับปานกลางค่อนข้างสูงถึงระดับสูง
ที่ต้องการที่พักอาศัยในเขตใจกลางเมืองหรือเขตชุมชน

- กลุ่มลูกค้าที่มีความต้องการซื้อบ้านหลังที่สองไว้สำหรับพักผ่อนในต่างจังหวัด
เป็นกลุ่มที่มีรายได้ระดับสูง

  - กลุ่มนักลงทุนในอสังหาริมทรัพย์เพื่อให้เช่า

  - กลุ่มลูกค้าชาวต่างชาติ ที่มีความต้องการซื้อบ้านบริเวณรอบสนามกอล์ฟ

2) การจำหน่ายและช่องทางการจำหน่าย

การจำหน่ายและช่องทางการจำหน่ายของธุรกิจพัฒนาที่ดินเพื่อขาย มีทั้งแบบผ่านการขายตรง
และผ่านตัวแทนขาย โดยมีรายละเอียด ดังนี้

- วิธีการขายตรงโดยผ่านทีมงานขายของ PST ซึ่งถือเป็นส่วนสำคัญที่ทำให้การขายของ PST
ประสบความสำเร็จ และบรรลุเป้าหมายที่ตั้งไว้ โดย PST
มีการคัดเลือกและพัฒนาฝึกอบรมทีมงานขายเหล่านี้ให้มีความสามารถและทักษะในการขายอย่างมีประสิทธิภาพ
รวมทั้งมีการเก็บรวบรวมข้อมูลของลูกค้าที่สนใจโครงการต่าง ๆ ของบริษัท
เพื่อนำมาเป็นฐานข้อมูลลูกค้าในอนาคต

- ผ่านตัวแทนขายต่าง ๆ ไม่ว่าจะเป็น นายหน้าที่เป็นบุคคลภายนอก พนักงานของ PST
และพนักงานบริษัทในเครือของ PST โดย PST มีการสร้างโปรแกรมตัวแทนขายในรูปแบบเครือข่าย
มีการให้ข้อมูล และรายละเอียดเกี่ยวกับตัวสินค้าให้ตัวแทนขายรับทราบ

- PST มีการจัดทำโฆษณาประชาสัมพันธ์ และโปรแกรมการส่งเสริมการขายต่างๆ
ในรูปแบบผสมผสาน เพื่อสร้างและขยายช่องทางการจำหน่ายสินค้า
และเพื่อเผยแพร่ข้อมูลให้ลูกค้ารู้จักและยอมรับในตัวสินค้ามากขึ้น

3) สภาพการแข่งขันภายในอุตสาหกรรม

ในช่วงครึ่งปีแรกของปี 2550 ธุรกิจพัฒนาอสังหาริมทรัพย์เพื่อขายได้แสดงสัญญาณการชะลอตัวลง
ซึ่งเป็นผลมาจากภาวะเศรษฐกิจของประเทศไทย ปัญหาราคาน้ำมันที่ขยับตัวสูงขึ้น
สถานการณ์ความรุนแรงในภาคใต้ และการขาดเสถียรภาพทางการเมืองในประเทศ
ส่งผลให้ผู้ประกอบการต้องควบคุมต้นทุนการก่อสร้างให้เหมาะสมกับโครงการ
โดยมีการปรับขนาดของโครงการให้เล็กลง
และใช้กลยุทธ์ทางการตลาดเพื่อให้เข้าถึงกลุ่มลูกค้าใหม่ๆ ที่มีกำลังซื้อมาก อย่างไรก็ตาม PST
เป็นผู้มีประสบการณ์และความชำนาญในการพัฒนาอสังหาริมทรัพย์ และ PST
ยังมีการออกแบบบ้านที่มีลักษณะสวยงาม และโดดเด่นมีเอกลักษณ์เฉพาะตัว ทำให้โครงการของ PST
สามารถตอบสนองความต้องการของลูกค้าได้เป็นอย่างดี

4) แนวโน้มภาวะอุตสาหกรรมและสภาพการแข่งขันในอนาคต

สำหรับโครงการที่พักอาศัยในจังหวัดภูเก็ตนั้น ความต้องการที่อยู่อาศัยยังคงมีอยู่อย่างต่อเนื่อง
โดยเฉพาะอย่างยิ่งตลาดที่อยู่อาศัยระดับราคา 10 ล้านบาทขึ้นไป
ซึ่งกลุ่มลูกค้าหลักเป็นชาวต่างชาติที่เข้ามาประกอบธุรกิจ หรือทำงานในจังหวัดภูเก็ต
หรือจังหวัดใกล้เคียง ดังนั้น
สภาพการแข่งขันสำหรับตลาดโครงการที่พักอาศัยรอบสนามกอล์ฟในจังหวัดภูเก็ตจึงยังมีคู่แข่งขันไม่มากนัก
ซึ่งเป็นแนวโน้มที่ดีต่อการพัฒนาโครงการของ PST ในอนาคต

การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

-ไม่มี-

2) ผลกระทบต่อสิ่งแวดล้อม

-ไม่มี-

งานที่ยังไม่ส่งมอบ

บ้านในโครงการบ้านสวนล็อคปาล์ม ภายในสนามกอล์ฟ เดอะ ล็อค ปาล์ม คอร์ส จังหวัดภูเก็ต
จำนวน 20 หลัง

-   ธุรกิจรับบริหารทรัพย์สิน

ลักษณะผลิตภัณฑ์หรือบริการ

ดำเนินธุรกิจโดย PST เป็นธุรกิจเกี่ยวกับการรับดำเนินการบริหารทรัพย์สินรอการขาย ได้แก่

1) การดูแลบำรุงรักษาตลอดจนจัดการในด้านต่างๆ เพื่อให้ทรัพย์สินอยู่ในสภาพพร้อมขาย

2) การให้บริการในด้านการปรับปรุงทรัพย์สิน

3) การประสานงานในด้านการขอสินเชื่อจากสถาบันการเงินให้แก่ผู้ซื้อทรัพย์สิน

4) การรับเป็นตัวแทนนายหน้าขายทรัพย์สินรอการขายของสถาบันการเงินต่างๆ

5) การบริการรับฝากขายทรัพย์สินให้แก่บุคคลภายนอก

การตลาดและภาวการณ์แข่งขัน

1) ลักษณะลูกค้าและกลุ่มลูกค้าเป้าหมาย แบ่งออกเป็น

1.1) กลุ่มลูกค้าหลัก ได้แก่ ลูกค้าที่ได้จากการดำเนินกิจกรรมการตลาด
และลูกค้าของสถาบันการเงิน ตลอดจนลูกค้าที่มาจากตัวแทนนายหน้าที่เป็นพันธมิตรทางธุรกิจ

1.2) กลุ่มลูกค้าเป้าหมาย แบ่งออกได้ดังนี้

- กลุ่มลูกค้าทั่วไปที่ซื้อทรัพย์สินเพื่อเป็นที่อยู่อาศัย หรือเพื่อใช้ประโยชน์ในทรัพย์สินเอง

- กลุ่มนักลงทุนรายย่อยที่ซื้อทรัพย์สินเพื่อการลงทุนหารายได้จากการเช่า

- กลุ่มนักลงทุนรายย่อยที่ซื้อทรัพย์สินเพื่อปรับปรุงซ่อมแซม และทำการขายต่อ

- กลุ่มนักลงทุนรายใหญ่ที่ซื้อทรัพย์สินเพื่อพัฒนาอสังหาริมทรัพย์

- กลุ่มลูกหนี้เดิมที่มีสิทธิซื้อคืนทรัพย์สิน

- กลุ่มลูกค้าที่มาจากตัวแทนนายหน้าที่เป็นพันธมิตรทางธุรกิจ

2) การจำหน่ายและช่องทางการจำหน่าย

การจำหน่ายและช่องทางการจำหน่ายของธุรกิจรับบริหารทรัพย์สิน มีทั้งแบบผ่านการขายตรง
และผ่านตัวแทนขาย โดยมีรายละเอียด ดังนี้

- การขายโดยทีมงานขายทรัพย์สินของบริษัท เป็นการขายโดยพนักงานขายของ PST
ซึ่งมีหน้าที่รับผิดชอบการขายทรัพย์สินที่รับบริหารและรับฝากขายโดยตรง
และพนักงานขายเหล่านี้จะได้รับการอบรมในเรื่องของเทคนิคการปิดการขาย
เทคนิคการเจรจาต่อรองต่าง ๆ
เพื่อสร้างเสริมทักษะและความสามารถในการขายให้พนักงานมีความสามารถในการขายสินค้าให้ได้ราคาที่เหมาะสมได้เป็นอย่างดี

- การขายโดยการนำทรัพย์สินออกประมูล โดย PST มีการดำเนินการจัดการประมูลเอง
ซึ่งจะทำการคัดเลือกทรัพย์สินที่จะนำออกประมูลทั้งในส่วนของทรัพย์สินของกลุ่มธนชาต
และทรัพย์สินที่รับฝากขายจากเอกชนโดยตรง หากมีผู้ใดให้ราคาสูงสุดก็จะเป็นผู้ชนะการประมูล
และซื้อทรัพย์สินนั้นไป

- การขายโดยผ่านสื่อต่าง ๆ PST จะนำทรัพย์สินที่พร้อมขาย หรือทรัพย์ที่น่าลงทุนลงสื่อต่าง ๆ
เพื่อเป็นช่องทางการจำหน่ายช่องทางหนึ่ง ไม่ว่าจะเป็นนิตยสารสิ่งพิมพ์ เว็บไซด์ของบริษัท
แผ่นพับโฆษณาต่าง ๆ สำหรับแจกจ่ายให้กับผู้ที่สนใจซื้อทรัพย์สินที่รับบริหารหรือรับฝากขาย

- การขายผ่านบริษัทตัวแทนนายหน้าอสังหาริมทรัพย์
ทั้งในส่วนของตัวแทนนายหน้าของบริษัทและตัวแทนนายหน้าของพันธมิตรทางธุรกิจ
ช่วยในการขายทรัพย์สินที่รับบริหาร เพื่อเป็นการเพิ่มช่องทางการจำหน่าย
โดยได้รับค่าธรรมเนียมหรือค่านายหน้าเป็นการตอบแทน

- การขายในลักษณะเป็น portfolio ให้กับนักลงทุน เป็นการขายทรัพย์สินที่จัดเป็น portfolio
แล้วให้กับนักลงทุน เช่น กองทุนรวม นักลงทุนที่ซื้อบ้านมือสองมาปรับปรุงซ่อมแซม
ตกแต่งให้สภาพทรัพย์สินดีขึ้นเพื่อนำไปขายต่อให้กับบุคคลที่สนใจ

- การร่วมมือกับสถาบันการเงิน
ธนาคารออกบูธเพื่อประชาสัมพันธ์การขายและการให้ข้อมูลทรัพย์สินแก่ผู้สนใจจะซื้อบ้านใหม่และบ้านมือสอง
เช่น งาน NPA GRAND SALE มหกรรมบ้านและคอนโด มหกรรมบ้านมือสองแห่งชาติ
มหกรรมบ้านธนาคาร (ในส่วนของภูมิภาค) เป็นต้น

3) สภาพการแข่งขันภายในอุตสาหกรรม

PST มีการบริหารทรัพย์สินรอการขายที่มีศักยภาพเมื่อเทียบกับคู่แข่งขัน เนื่องจาก PST
จะมีทีมงานที่คอยบำรุงดูแลรักษาทรัพย์สินให้อยู่ในสภาพที่ดี
และสามารถสร้างมูลค่าเพิ่มให้กับทรัพย์สินได้
อีกทั้งมีการให้บริการขายที่ครอบคลุมถึงการเจรจากับผู้บุกรุกในทรัพย์สินรอการขายของสถาบันการเงิน
ทำให้ PST สามารถขายทรัพย์สินให้กับผู้ว่าจ้างได้เป็นจำนวนมาก

ในส่วนของธุรกิจรับฝากขาย PST มีการวางแผนกำหนดกลยุทธ์ในการแข่งขันเชิงรุกกับคู่แข่งขัน
โดยการหาพันธมิตรทางธุรกิจ และการใช้เครือข่ายของพนักงานในกลุ่ม PST
คาดว่าธุรกิจนี้จะสามารถเติบโตได้ในอนาคต และสามารถทำรายได้หลักให้แก่ PST อีกด้วย

4) แนวโน้มภาวะอุตสาหกรรมและสภาพการแข่งขันในอนาคต

แนวโน้มธุรกิจบ้านมือสองในปี 2550 คาดว่าจะขยายตัวลดลงแต่ยังอยู่ในอัตราใกล้เคียงกับปีที่ผ่านมา
เนื่องจากปัจจัยต่างๆ ดังนี้

ปัจจัยบวก : อัตราดอกเบี้ยในช่วงต้นปี 2550
ที่มีแนวโน้มลดลงตลอดจนมาตรการจากภาครัฐที่สนับสนุนผู้ซื้อบ้านมือสอง เช่น
การพิจารณาขยายเวลาการลดหย่อนค่าธรรมเนียมโอนกรรมสิทธิ์จาก 2% เหลือ 0.01%
และลดค่าธรรมเนียมการจดจำนองจาก 1% เหลือ 0.01% ที่จะสิ้นสุดลงในวันที่ 31 ธันวาคม 2550
การยกเว้นภาษีเงินได้สำหรับเงินได้ที่จ่ายเป็นดอกเบี้ยจากการกู้ยืมเงินเพื่อซื้อที่อยู่อาศัยจากปีละไม่เกิน
50,000 บาท เป็นไม่เกิน 100,000 บาท

ปัจจัยลบ : ความต้องการซื้อบ้านลดลงเนื่องจากความไม่มั่นใจในภาวะเศรษฐกิจ
และการเมืองของผู้บริโภค

จากเหตุผลดังกล่าวทำให้คาดว่าสภาพการแข่งขันยังคงอยู่ในระดับสูง โดยทั้งสถาบันการเงิน
และบริษัทนายหน้าเอกชนจะต้องปรับปรุงกลยุทธ์ทางการตลาด ตลอดจนคุณภาพในการบริการให้ดีขึ้น
และจัดทำกิจกรรมส่งเสริมการขายต่าง ๆ อย่างต่อเนื่องเพื่อสนับสนุนให้เกิดยอดขาย

การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

-ไม่มี-

2) ผลกระทบต่อสิ่งแวดล้อม

-ไม่มี-

งานที่ยังไม่ส่งมอบ

-ไม่มี-

-   ธุรกิจรับบริหารอาคารและชุมชน

ลักษณะผลิตภัณฑ์หรือบริการ

ดำเนินธุรกิจโดย PST ประกอบธุรกิจเกี่ยวกับการรับบริหารอาคารสำนักงานให้เช่า
โดยมีขอบเขตการให้บริการ ดังนี้

  - จัดหาผู้เช่าพื้นที่ในอัตราค่าเช่าตามราคาตลาด

- จัดการบริหารสภาพแวดล้อมของอาคารให้อยู่ในสภาพที่ดีและสวยงาม

- ดูแลทรัพย์สินส่วนกลางให้มีประสิทธิภาพ
โดยเฉพาะงานบำรุงรักษาระบบวิศวกรรมของอาคารอันเป็นหัวใจหลักของอาคารสูง
ซึ่งมีความเกี่ยวพันกับความปลอดภัยในชีวิตและทรัพย์สิน

นอกจากงานบริหารอาคารสำนักงานให้เช่าแล้ว PST
ยังมีการให้บริการงานบริหารหมู่บ้านหรือชุมชนรวมถึงอาคารชุดพักอาศัย
เพื่อสนับสนุนงานพัฒนาโครงการที่พักอาศัยเพื่อขาย ซึ่งเป็นธุรกิจหลักธุรกิจหนึ่งของบริษัท ทำให้ PST
มีการดำเนินธุรกิจอสังหาริมทรัพย์ที่ครบวงจรอีกรูปแบบหนึ่ง

งานบริหารหมู่บ้านหรือชุมชนนั้น จะเป็นการบริหารดูแล และจัดการเกี่ยวกับเรื่องต่างๆ ดังนี้

- ทรัพย์สินส่วนกลาง

- สาธารณูปโภคส่วนกลางของโครงการ

- งานบริหารสโมสรหมู่บ้านให้อยู่ในสภาพดี และสวยงาม

- การจัดกิจกรรมสันทนาการต่างๆ ที่เสริมสร้างวัฒนธรรมประเพณีอันดีงามของไทย
เพื่อเป็นการสร้างสัมพันธ์อันดีระหว่างผู้พักอาศัยด้วยกันเอง รวมถึงความสัมพันธ์ระหว่างผู้พักอาศัยกับ
PST

- การกำจัดขยะ การบำบัดน้ำเสีย การบำรุงรักษาสวนและการรักษาสภาพแวดล้อมของชุมชน

การตลาดและภาวการณ์แข่งขัน

1) ลักษณะลูกค้าและกลุ่มลูกค้าเป้าหมาย แบ่งออกเป็น

1.1) กลุ่มลูกค้าหลัก ได้แก่ ลูกค้าของสถาบันการเงิน

1.2) กลุ่มลูกค้าเป้าหมาย แบ่งออกได้ดังนี้

- โครงการอสังหาริมทรัพย์ที่ PST และบริษัทในกลุ่ม PST ได้พัฒนา เช่น อาคารสำนักงาน
อาคารชุด และบ้านจัดสรร เป็นต้น

- โครงการพัฒนาอสังหาริมทรัพย์ขนาดกลาง และขนาดใหญ่ที่เกิดขึ้นใหม่
หรือโครงการที่ต้องการทีมงานบริหารมืออาชีพ

2) การจำหน่ายและช่องทางการจำหน่าย

การจำหน่ายและช่องทางการจำหน่ายของธุรกิจรับบริหารอาคารและชุมชน มีทั้งแบบผ่านการขายตรง
และผ่านตัวแทนขาย โดยมีรายละเอียด ดังนี้

- การขายโดยทีมงานการตลาดในการรับงานบริหารอาคารสำนักงาน และบริหารชุมชน
โดยการนำเสนอผลงานและเจรจาโดยตรงกับกลุ่มลูกค้าเป้าหมายที่ต้องการว่าจ้างทีมงานบริหารอาคารสำนักงานและบริหารชุมชน
รวมทั้งการจัดหาผู้เช่าพื้นที่ภายในอาคารสำนักงาน

- การขายโดยผ่านตัวแทนนายหน้า ในลักษณะการจัดหาผู้เช่าพื้นที่อาคารสำนักงานให้
โดยจ่ายค่าคอมมิชชั่นเป็นผลตอบแทนให้ตามอัตราตลาด

3) สภาพการแข่งขันภายในอุตสาหกรรม

สำหรับธุรกิจรับบริหารอาคารสำนักงาน มีการแข่งขันไม่รุนแรง
เนื่องจากมีผู้ประกอบการที่มีชื่อเสียงในธุรกิจไม่มากนัก
อีกทั้งตลาดอาคารสำนักงานให้เช่าในปัจจุบันมีอยู่จำกัดและการขยายตัวในตลาดดังกล่าวต้องใช้ระยะเวลานานพอสมควร
ส่วนด้านธุรกิจบริหารชุมชน ผลกระทบจากการชะลอตัวของธุรกิจอสังหาริมทรัพย์
ทำให้โครงการที่อยู่อาศัยที่เกิดใหม่มีน้อยลง นอกจากนี้
บริษัทพัฒนาอสังหาริมทรัพย์ขนาดใหญ่เริ่มมีการจัดตั้งหน่วยงานในการบริหารโครงการที่อยู่อาศัยที่ตนเองเป็นผู้พัฒนาขึ้นเอง
จากปัจจัยเหล่านี้ส่งผลให้สภาพการแข่งขันในธุรกิจสูงขึ้น อย่างไรก็ตาม
การดำเนินธุรกิจรับบริหารอาคารสำนักงานและบริหารชุมชนของ PST
มีศักยภาพในการแข่งขันในตลาดเป็นอย่างดี แต่ยังคงต้องสร้างการยอมรับในตราสินค้า (Brand
Awareness and Brand Reputation) กับกลุ่มลูกค้าใหม่เป็นอย่างมาก

4) แนวโน้มภาวะอุตสาหกรรมและสภาพการแข่งขันในอนาคต

ภาพรวมธุรกิจอสังหาริมทรัพย์มีอัตราการขยายตัวที่ชะลอลง
เนื่องจากปัจจัยภายนอกที่ส่งผลกระทบผู้บริโภคชะลอการซื้อที่อยู่อาศัยออกไป
เป็นเหตุให้ผู้ประกอบการพัฒนาโครงการอสังหาริมทรัพย์หันมาเน้นพัฒนาที่อยู่อาศัยในตลาดระดับกลาง
ถึง ระดับล่าง เพื่อให้สอดคล้องกับกำลังซื้อที่มีอยู่ในตลาดมากขึ้น ดังนั้น
จำนวนที่อยู่อาศัยที่สร้างเสร็จจึงมีแนวโน้มขยายตัวในอัตราที่ชะลอตัวลง
ผลกระทบที่เกิดขึ้นกับธุรกิจอสังหาริมทรัพย์ดังกล่าวได้ส่งผลกระทบต่อเนื่องโดยตรงกับธุรกิจการบริหารอาคารและบริหารชุมชน
เนื่องจากผู้ประกอบการต้องปรับเปลี่ยนกลยุทธ์ทางการแข่งขัน
โดยหันมาเน้นการลดต้นทุนในการดำเนินงาน
และพัฒนาศักยภาพทีมงานของตนให้สามารถบริหารโครงการแทนการว่าจ้างทีมงานบริหารโครงการมืออาชีพ
อย่างไรก็ตามคาดว่า PST จะไม่ได้รับผลกระทบดังกล่าวมากนัก

การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

-ไม่มี-

2) ผลกระทบต่อสิ่งแวดล้อม

-ไม่มี-

งานที่ยังไม่ส่งมอบ

-ไม่มี-

-   ธุรกิจการให้คำปรึกษาและประเมินมูลค่าทรัพย์สิน

ลักษณะผลิตภัณฑ์หรือบริการ

ดำเนินธุรกิจโดย บริษัท แปลน แอพไพรซัล จำกัด (“PAS”) ซึ่งเป็นบริษัทย่อยของ PST
ประกอบธุรกิจเกี่ยวกับ

1) การประเมินมูลค่าทรัพย์สินทั้งอสังหาริมทรัพย์ และสังหาริมทรัพย์เพื่อวัตถุประสงค์ต่าง ๆ
ให้แก่บุคคลและนิติบุคคลทั่วไป
โดยเป็นผู้ประเมินที่ได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์

2) การให้คำปรึกษาในการใช้ประโยชน์จากทรัพย์สินอย่างครบวงจร ได้แก่

- การวิเคราะห์ และศึกษาความเป็นไปได้ของโครงการทั้งด้านการตลาดและการเงิน

- การให้คำปรึกษาด้านมูลค่าจากการใช้ประโยชน์ของทรัพย์สิน (ที่ดินและ/หรือสิ่งปลูกสร้างบนที่ดิน)
โดยคำนึงถึงปัจจัยด้านศักยภาพทำเลในเชิงเศรษฐกิจ สังคม และข้อจำกัดทางกฎหมายที่เกี่ยวข้อง
เช่น พระราชบัญญัติการผังเมือง พ.ศ. 2518 พระราชบัญญัติควบคุมอาคาร พ.ศ. 2522
พระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535 ฯลฯ

การตลาดและภาวการณ์แข่งขัน

1) ลักษณะลูกค้าและกลุ่มลูกค้าเป้าหมาย

กลุ่มลูกค้าหลักของธุรกิจการให้คำปรึกษาและประเมินมูลค่าทรัพย์สินได้แก่

- กลุ่มลูกค้าสถาบันการเงิน

- กลุ่มผู้ประกอบการ หรือนักพัฒนาอสังหาริมทรัพย์

  - กลุ่มบริษัทจดทะเบียนในตลาดหลักทรัพย์แห่งประเทศไทย

  - กลุ่มลูกค้าทั่วไป

2) การจำหน่ายและช่องทางการจำหน่าย

สำหรับกลุ่มลูกค้าสถาบันการเงินนั้น ทาง PAS
จะใช้วิธีเสนอการบริการโดยตรงผ่านทางฝ่ายประเมินราคา
หรือสำนักหลักประกันของทางสถาบันการเงินต่างๆ ส่วนในกลุ่มผู้ประกอบการ
หรือนักพัฒนาอสังหาริมทรัพย์ จะใช้ช่องทางผ่านทางเว็บไซด์และการส่งจดหมายแนะนำตัว
ตลอดจนการเข้าพบผู้บริหารของกิจการเพื่อแนะนำตัว เสนอผลงานและแนะนำบริการในแง่มุมต่าง ๆ

3) สภาพการแข่งขันภายในอุตสาหกรรม แนวโน้มภาวะอุตสาหกรรมและสภาพการแข่งขันในอนาคต

ธุรกิจประเมินราคาเป็นธุรกิจที่มีลักษณะผันแปรไปในทิศทางเดียวกับสภาวะเศรษฐกิจ
พิจารณาได้จากแนวโน้มตัวเลขการปล่อยสินเชื่อที่อยู่อาศัย ซึ่งเป็นไปตามเศรษฐกิจโดยรวม ทั้งนี้ในปี
2550 คาดว่าปริมาณสินเชื่อที่อยู่อาศัยจะมีปริมาณใกล้เคียง หรือลดลงจากปี 2549 ไม่มากนัก
โดยขึ้นอยู่กับปัจจัยต่าง ๆ ได้แก่ การขยายตัวทางเศรษฐกิจ ภาวะการจ้างงาน
รายได้ของประชาชน ราคาน้ำมันและภาวะเงินเฟ้อ
แต่เนื่องจากปัจจุบันยังมีบริษัทประเมินที่ได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์เพียง
50 บริษัท
สภาวะการแข่งขันดังกล่าวจึงไม่ส่งผลกระทบต่อธุรกิจการให้คำปรึกษาและประเมินมูลค่าทรัพย์สินของ
PAS มากนัก

การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

-ไม่มี-

2) ผลกระทบต่อสิ่งแวดล้อม

-ไม่มี-

งานที่ยังไม่ส่งมอบ

-ไม่มี-

ธุรกิจสนามกอล์ฟ

ดำเนินธุรกิจ โดย บริษัท เอ็ม บี เค รีสอร์ท จำกัด (มหาชน) (“MBK-R”)
ซึ่งเป็นบริษัทย่อยโดยอ้อมของ MBK ซึ่งประกอบธุรกิจสนามกอล์ฟ MBK-R
มีสนามกอล์ฟที่เปิดให้บริการแล้ว 2 สนาม คือ สนามกอล์ฟ เดอะ ล็อค ปาล์ม คอร์ส
(เดิมชื่อสนามกอล์ฟ ล็อค ปาล์ม กอล์ฟ คลับ) และ สนามกอล์ฟ เดอะ เรด เมาเทิน คอร์ส
ซึ่งเป็นสนามกอล์ฟแห่งที่สองของ MBK-R ที่เริ่มเปิดให้บริการเมื่อวันที่ 1 พฤษภาคม 2550
ทั้งสองสนามตั้งอยู่ที่ อำเภอกะทู้ จังหวัดภูเก็ต

ลักษณะผลิตภัณฑ์หรือบริการ

1) สนามกอล์ฟ เดอะ ล็อค ปาล์ม คอร์ส (“สนามกอล์ฟ ล็อค ปาล์ม”)
เป็นสนามกอล์ฟระดับมาตรฐาน 18 หลุม พาร์ 72
ด้วยรูปแบบของสนามที่ออกแบบให้สอดคล้องกับลักษณะภูมิประเทศไม่ว่าจะเป็นทะเลสาบขนาดใหญ่
แนวต้นปาล์มเขียวชอุ่มยาวเหยียด ซึ่งเป็นองค์ประกอบหลักของสนาม
อีกทั้งมีสนามฝึกหัดกอล์ฟอยู่ในบริเวณเดียวกันเพื่อให้ความสะดวกสำหรับนักกอล์ฟในการอบอุ่นร่างกายก่อนการออกรอบ

2) สนามกอล์ฟ เดอะ เรด เมาเทิน คอร์ส (“สนามกอล์ฟ เรด เมาเทิน”)
เป็นสนามใหม่ระดับพรีเมียม ขนาด 18 หลุม พาร์ 72 บนเนื้อที่ประมาณกว่า 600
ไร่ตั้งอยู่ในบริเวณข้างเคียงกับสนามกอล์ฟ ล็อค ปาล์ม
โดยรูปแบบและบรรยากาศของสนามมาจากแนวคิดการนำสนามกอล์ฟเข้าไปจัดวางให้กลมกลืนเข้ากับช่องว่างของพื้นที่หุบเขาที่เคยเป็นเหมืองแร่เก่ามาก่อน
ภายในสนามกอล์ฟ เรด เมาเทิน นักกอล์ฟจะได้สัมผัสกับสภาพของภูมิประเทศที่มีความหลากหลาย
ไม่ว่าจะเป็นภูเขาหินดินแดง พันธุ์ไม้ป่าร้อนชื้นดั้งเดิม โดยในอนาคตสนามกอล์ฟ เรด
เมาเทินจะมีคลับเฮ้าส์ใหม่แยกออกมาโดยเฉพาะ
โดยตัวคลับเฮ้าส์จะตั้งอยู่บนเนินเขาที่สามารถนั่งชมวิวทั้งหมดของทั้งสนามได้อย่างชัดเจน
พร้อมสิ่งอำนวยความสะดวกที่ครบถ้วน

การตลาดและภาวการณ์แข่งขัน

1) ลักษณะลูกค้าและกลุ่มลูกค้าเป้าหมาย

กลุ่มลูกค้าที่เข้าไปใช้บริการในสนามกอล์ฟ จะเน้นกลุ่มลูกค้านักท่องเที่ยวเป็นส่วนใหญ่
ซึ่งแบ่งประเภทของลูกค้าได้ดังนี้

- กลุ่มลูกค้าต่างประเทศ ได้แก่ นักท่องเที่ยวจากเอเซีย ยุโรป และออสเตรเลีย

  - กลุ่มลูกค้าในประเทศ ได้แก่ คนท้องถิ่นและนักท่องเที่ยวในประเทศ

2) การจำหน่ายและช่องทางการจำหน่าย

2.1) การจำหน่ายและช่องทางการจำหน่ายสำหรับกลุ่มลูกค้าต่างประเทศ

- ผ่านบริษัททัวร์ ที่เป็นตัวแทนของสนามกอล์ฟ ล็อค ปาล์ม และสนามกอล์ฟ เรด เมาเทิน
ทั้งในจังหวัดภูเก็ต และ จังหวัดกรุงเทพมหานคร

- ผ่านสื่ออิเล็คทรอนิคส์ หรือ E-Mail

- ผ่านโรงแรมชั้นนำในจังหวัดภูเก็ต

2.2) การจำหน่ายและช่องทางการจำหน่ายสำหรับกลุ่มลูกค้าในประเทศ

กลุ่มลูกค้าในประเทศ ส่วนใหญ่จะเป็นคนท้องถิ่นในจังหวัดภูเก็ต คนจากจังหวัดใกล้เคียง
และนักท่องเที่ยวในประเทศ โดยเป็นลูกค้าที่เป็นสมาชิก (Member)
และลูกค้าที่เข้ามาที่สนามด้วยตนเอง (Walk-in) ในส่วนลูกค้าที่เป็นสมาชิกรายปี แบ่งเป็น 2
ประเภท คือ

- สมาชิกรายปีประเภทท้องถิ่น

- สมาชิกรายปีประเภทข้าราชการ

นอกจากนี้ สนามกอล์ฟ ล็อค ปาล์ม และสนามกอล์ฟ เรด เมาเทิน
ยังจัดให้มีกิจกรรมทางการตลาดในโอกาสพิเศษ (Promotion) ตามฤดูกาล
อีกทั้งยังเปิดโอกาสให้มีการจัดการแข่งขัน (Tournament) ให้กับสมาคมและชมรมต่างๆ ทั่วไปด้วย

3) สภาพการแข่งขันภายในอุตสาหกรรม

ในรอบปีที่ผ่านมา สภาพการแข่งขันของธุรกิจสนามกอล์ฟในจังหวัดภูเก็ตมีการแข่งขันที่สูงขึ้น
อย่างไรก็ตาม สนามกอล์ฟ ล็อค ปาล์ม และสนามกอล์ฟ เรด เมาเทิน
ยังมีข้อได้เปรียบคู่แข่งขันในด้านของทำเลที่ตั้งที่ใกล้ตัวเมือง และหาดป่าตอง นอกจากนั้น
ทั้งสองสนามยังเป็นสนามที่มีขนาดใหญ่ ทำให้มีศักยภาพในการพัฒนาองค์ประกอบต่างๆ
ภายในสนามกอล์ฟเพิ่มเติมได้ ทำให้สนามกอล์ฟมีความแปลกใหม่และสวยงามตลอดเวลา
ซึ่งสามารถดึงดูดลูกค้าได้เป็นอย่างดี

สำหรับสนามกอล์ฟ เรด เมาเทิน ซึ่งเริ่มเปิดให้บริการเพียงไม่นานคือ เมื่อวันที่ 1 พฤษภาคม
2550 จึงมีสถิติการจองเวลาการใช้บริการที่ยังอยู่ในเกณฑ์ไม่สูงนัก
แต่ด้วยความสวยงามและท้าทายของสนาม คาดว่าในช่วง High Season นี้
จะทำให้ยอดการจองและการใช้บริการของสนามสูงขึ้นเรื่อยๆ ตามเป้าหมาย
และจะเป็นสนามกอล์ฟที่มีชื่อเสียงสนามหนึ่งในภูเก็ต

4) แนวโน้มภาวะอุตสาหกรรมและสภาพการแข่งขันในอนาคต

สนามกอล์ฟทั้งสองของ MBK-R เน้นกลุ่มลูกค้านักท่องเที่ยวเป็นหลัก ดังนั้น
แนวโน้มภาวะอุตสาหกรรมและสภาพการแข่งขันในอนาคตของสนามกอล์ฟของ MBK-R
จึงขึ้นอยู่กับปัจจัย และผลกระทบภายนอกเป็นหลัก อาทิเช่น ภาวะเศรษฐกิจโลก สงคราม
โรคระบาด ภัยธรรมชาติ ฯลฯ

สำหรับในอนาคต หากจังหวัดภูเก็ตมีสนามกอล์ฟแห่งใหม่เกิดขึ้น
จะมีผลทำให้เกิดการแข่งขันเพื่อชิงส่วนแบ่งการตลาดในธุรกิจนี้เพิ่มขึ้นด้วย อย่างไรก็ตาม
สนามกอล์ฟ ล็อค ปาล์ม และสนามกอล์ฟ เรด เมาเทิน ของ MBK-R
ยังมีข้อได้เปรียบคู่แข่งขันในด้านของทำเลที่ตั้งที่ใกล้ตัวเมืองและหาดป่าตอง นอกจากนั้น
ทั้งสองสนามยังเป็นสนามกอล์ฟที่มีขนาดใหญ่ ทำให้มีศักยภาพในการพัฒนาองค์ประกอบต่างๆ
เพิ่มเติมภายในสนามกอล์ฟได้เพิ่มขึ้น

ดังนั้น แนวโน้มการแข่งขันของธุรกิจสนามกอล์ฟในจังหวัดภูเก็ต คาดว่าไม่น่าจะรุนแรงแต่อย่างใด

การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

-ไม่มี-

2) ผลกระทบต่อสิ่งแวดล้อม

ผลกระทบต่อสิ่งแวดล้อมของสนามกอล์ฟ ล็อค ปาล์ม และ สนามกอล์ฟ เรด เมาเทิน
เกิดจากการที่จะต้องมีการดูแลสนามให้มีสภาพที่สมบูรณ์และสวยงามอยู่เสมอ
ทำให้ต้องมีการใส่ปุ๋ยและสารเคมีบางอย่างอยู่เป็นประจำ ทั้งนี้
เพื่อป้องกันมิให้เกิดผลกระทบต่อสิ่งแวดล้อม
ทางสนามได้มีการนำน้ำดิบจากแหล่งน้ำใช้หมุนเวียนในการรดน้ำสนามกอล์ฟ
และทำการทดสอบคุณภาพน้ำอย่างสม่ำเสมอเพื่อให้คุณภาพน้ำอยู่ในเกณฑ์มาตรฐาน
นอกจากนั้นยังได้จัดให้มีการสำรวจและวิจัยผลกระทบต่อสิ่งแวดล้อมอีกด้วย
ซึ่งผลการวิจัยสรุปได้ว่าไม่มีผลกระทบต่อสิ่งแวดล้อมแต่อย่างใด

งานที่ยังไม่ส่งมอบ

-ไม่มี-

ธุรกิจข้าว

ดำเนินธุรกิจโดย บริษัท ปทุมไรซมิล แอนด์ แกรนารี จำกัด (มหาชน) (“PRG”)
และบริษัทย่อยของ PRG
ประกอบธุรกิจเกี่ยวกับการผลิตและจำหน่ายข้าวสารทั้งภายในประเทศและเพื่อการส่งออก

ลักษณะผลิตภัณฑ์หรือบริการ

การประกอบธุรกิจเกี่ยวกับการผลิตและจำหน่ายข้าวสารทั้งภายในประเทศและเพื่อการส่งออก
มีผลิตภัณฑ์หลัก ดังนี้

1) ผลิตภัณฑ์ข้าวสาร ได้แก่

- ข้าวสารบรรจุถุงพลาสติกขนาด 2 กิโลกรัม และ 5 กิโลกรัม ภายใต้เครื่องหมายการค้า
“ข้าวมาบุญครอง” “ข้าวภัตตา” และ “ข้าวจัสมินโกลด์”

- ข้าวบรรจุถุงขนาดกะทัดรัดที่เพิ่มคุณค่าจากธรรมชาติด้วยธัญพืชต่างๆ ตรา “ข้าวมาบุญครอง พลัส”
มี 3 ชนิด ได้แก่ ข้าวห้าสี ข้าวธัญพืช และข้าวกระเทียมเห็ดหอม

2) ผลิตภัณฑ์พลอยได้ (By-Products) ได้แก่

- ปลายข้าว

- น้ำมันรำดิบ

- กากรำสกัด

- ขี้เถ้าแกลบ

3) ผลิตภัณฑ์แป้ง

ในปี 2549 PRG เพิ่มผลิตภัณฑ์แป้งที่ทำจากข้าวต่างๆ ได้แก่ แป้งข้าวหอมมะลิ แป้งข้าวเหนียว
แป้งข้าวเจ้า ตรา “มาบุญครอง” และแป้งชุบทอดกรอบตรา “มาบุญครอง”
ซึ่งจำหน่ายทั้งในและต่างประเทศ

การตลาดและภาวการณ์แข่งขัน

1) ลักษณะลูกค้าและกลุ่มลูกค้าเป้าหมาย

ส่วนใหญ่แล้วลูกค้าที่มีการติดต่อซื้อขายกับ PRG นั้น
จะมีความสัมพันธ์ที่ดีกันมานานและลูกค้าที่จำหน่ายข้าวสารทั้งภายในและภายนอกประเทศก็มีความเชื่อมั่นในผลิตภัณฑ์ข้าวสารของ
PRG ทำให้เมื่อนำผลิตภัณฑ์ไปขายต่อผู้บริโภคก็สามารถขายได้คล่องกว่าผลิตภัณฑ์จากบริษัทอื่นๆ
และเมื่อถึงคราวที่ผู้บริโภคมีความนิยมต่อตัวผลิตภัณฑ์เปลี่ยนแปลงไป เช่น
มีความต้องการประเภทข้าวสารที่เปลี่ยนแปลงไปหรือลักษณะการบรรจุ
ลูกค้าก็จะนำข้อมูลเหล่านี้มาแจ้งกับ PRG เพื่อ PRG จะได้ตอบสนองความต้องการของผู้บริโภค

ในช่วง 3 ปีที่ผ่านมา มีการขายให้แก่ลูกค้ารายใหญ่ 10 รายแรก คิดเป็นร้อยละ 35
ของยอดขายทั้งหมด และไม่มีรายใดรายหนึ่งมียอดขายเกินร้อยละ 30 ของยอดขายเป็นเวลา 3
ปีติดต่อกัน

2) การจำหน่ายและช่องทางการจำหน่าย

2.1) การจำหน่ายและช่องทางการจำหน่ายสำหรับผลิตภัณฑ์ข้าวสาร

- การจำหน่ายภายในประเทศ แบ่งตัวแทนการจำหน่ายเป็น 3 ประเภท คือ ร้านค้าขายส่ง
ห้างสรรพสินค้าและสหกรณ์ และร้านค้าปลีกทั่วไป

- การจำหน่ายเพื่อการส่งออก ซึ่งเป็นการส่งออกข้าวหอมมะลิเป็นส่วนใหญ่

2.2) การจำหน่ายและช่องทางการจำหน่ายสำหรับกลุ่มผลิตภัณฑ์พลอยได้

- ปลายข้าว จำหน่ายให้กับผู้ส่งออกข้าวสารไปต่างประเทศเป็นส่วนใหญ่

- น้ำมันรำดิบ จำหน่ายให้กับบริษัทในประเทศญี่ปุ่นเป็นส่วนใหญ่
และมีบางส่วนขายภายในประเทศให้กับอุตสาหกรรมผลิตน้ำมันพืช

- กากรำสกัด จำหน่ายโดยตรงให้กับอุตสาหกรรมผลิตอาหารสัตว์

- ขี้เถ้าแกลบ จำหน่ายโดยตรงไปต่างประเทศทั้งหมด

2.3) การตลาดและประชาสัมพันธ์

ด้านการตลาดและประชาสัมพันธ์ PRG
มีการปรับเปลี่ยนบรรจุภัณฑ์สินค้าทุกชนิดให้อยู่ในรูปแบบที่น่าสนใจ และสามารถจดจำได้ง่ายขึ้น
นอกจากนั้น PRG ยังมีการจัดกิจกรรมส่งเสริมการขายในรูปแบบต่างๆ ดังนี้

-   การชิงรางวัลสำหรับผู้บริโภค

-   การสะสมยอดขายสำหรับพันธมิตรและคู่ค้าทางธุรกิจ

-   การจัดประชาสัมพันธ์ โดยจัดให้มีการสาธิตปรุงอาหารจากแป้งทอดกรอบในศูนย์การค้าต่าง ๆ

-   จัดทำสิ่งพิมพ์เพื่อเป็นการประชาสัมพันธ์ผ่านสื่อ นิตยสาร หนังสือพิมพ์ และรถไฟฟ้าบีทีเอส

-   ประชาสัมพันธ์ผ่านสื่อวิทยุ

-   มีการจัดบูธแสดงสินค้าต่าง ๆ ทั้งใน และต่างประเทศ

3) สภาพการแข่งขันภายในอุตสาหกรรม

PRG มีขบวนการผลิตที่ครบวงจรทำให้ต้นทุนผลิตต่อรายได้รวมของ PRG
มีจำนวนที่ต่ำถือว่าเป็นข้อได้เปรียบของ PRG เมื่อเทียบกับคู่แข่งรายอื่นๆ นอกจากนี้
“ข้าวมาบุญครอง” เป็นข้าวถุงยี่ห้อแรกที่มีชื่อเสียงในตลาดข้าวบรรจุถุงตั้งแต่ปี 2527 อีกทั้ง PRG
ยังเน้นในเรื่องของคุณภาพ
และความสะอาดในทุกขั้นตอนของการผลิตซึ่งผู้บริโภคสามารถเชื่อถือในคุณภาพสินค้าของ PRG
โดยปัจจุบัน PRG ได้รับการรับรองจาก ISO 9001:2000 (ระบบคุณภาพ) GMP
(หลักเกณฑ์วิธีการที่ดีในการผลิต) และ HACCP (ระบบประกันคุณภาพด้านความปลอดภัยของอาหาร)
ทำให้ข้าวมาบุญครองมียอดขายที่ดีมาโดยตลอด

4) แนวโน้มภาวะอุตสาหกรรมและสภาพการแข่งขันในอนาคต

ตลาดข้าวถุงมีแนวโน้มที่มีโอกาสขยายตัวเพิ่มขึ้น
เนื่องจากพฤติกรรมการบริโภคของประชาชนที่เปลี่ยนแปลงไป
ประกอบกับขนาดของครอบครัวที่มีขนาดเล็กลง
รวมทั้งการแข่งขันของผู้ผลิตแต่ละรายจะมีผลในการกระตุ้นตลาดให้มีการเติบโตอย่างรวดเร็ว
ทำให้ตลาดข้าวบรรจุถุงทวีการแข่งขันมากขึ้นโดยเฉพาะในเขตกรุงเทพมหานคร
การแข่งขันในตลาดข้าวบรรจุถุง
มีหลายบริษัทใช้กลยุทธ์ทางการตลาดเพื่อเป็นสื่อในการสร้างชื่อเสียงและภาพพจน์ของสินค้า เช่น
เพิ่มวิตามิน ฯลฯ อย่างไรก็ตาม สาเหตุดังกล่าวไม่ส่งผลกระทบต่อ PRG มากนัก
เนื่องจากกลุ่มลูกค้าเป้าหมายของ PRG คือ ผู้บริโภคทุกคนไม่แยกว่าอยู่ในระดับใด และ PRG
มีนโยบายการตั้งราคาข้าวถุงให้ใกล้เคียงกับคู่แข่งในระดับเดียวกันที่มีคุณภาพสินค้าใกล้เคียงกัน
ซึ่งโดยปกติแล้วราคาจะต่างกันไม่มาก

การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

กำลังการผลิตและปริมาณการผลิตของแต่ละบริษัทเป็นดังนี้

1.  บริษัท ปทุมไรซมิล แอนด์ แกรนารี จำกัด (มหาชน)

+-----------------------------------+-----------------------------------+
|                                   | กำลังการผลิต (ตัน:ปี)                 |
+-----------------------------------+-----------------------------------+
| การสีข้าวเปลือก                      | 320,000                           |
|                                   |                                   |
| การสกัดรำดิบ                        | 32,000                            |
|                                   |                                   |
| การบรรจุข้าวสารลงถุง                 | 175,000                           |
|                                   |                                   |
| การผลิตแป้งข้าว                      | 10,000                            |
+-----------------------------------+-----------------------------------+

2.  บริษัท ราชสีมาไรซ์ จำกัด บริษัทย่อยของ PRG

  ----------------------------------- -----------------------------------
                                      กำลังการผลิต (ตัน:ปี)

  การบรรจุข้าวสารลงถุง                   100,000
  ----------------------------------- -----------------------------------

3.  บริษัท พีอาร์จี พืชผล จำกัด เครื่องจักรและไซโลของบริษัท
    ที่ให้บริการเช่ามีขนาดบรรจุและความสามารถทางเครื่องจักร ดังนี้

  - ไซโลปูน จำนวน 28 ถังบรรจุข้าวเปลือกได้รวม 60,000 ตัน

  - ไซโลเหล็ก จำนวน 15 ถังบรรจุข้าวเปลือกได้รวม 10,000 ตัน

- ไซโลข้าวสาร จำนวน 15 ถัง บรรจุข้าวสารได้รวม 12,000 ตัน

  - โกดังเก็บข้าวสาร จำนวน 5 หลังบรรจุข้าวสารได้รวม 30,000 ตัน

  - เครื่องอบข้าว สามารถอบข้าวได้ 100 ตัน/ชั่วโมง

  - ระบบการลำเลียงข้าวเปลือก สามารถลำเลียงข้าวเปลือกได้ 200 ตัน/ชั่วโมง

  - ท่าเรือ เพื่อขนถ่ายสินค้าขนาด 3,000 ตันต่อวัน

- เครื่องจักรไอน้ำ สามารถผลิตไอน้ำและผลิตกระแสไฟฟ้าได้ 9.24 เมกกะวัตต์

2) การจัดหาวัตถุดิบหรือผลิตภัณฑ์เพื่อจำหน่าย

2.1) วัตถุดิบและผู้จำหน่ายวัตถุดิบ (Supplier)

วัตถุดิบหลักที่ใช้ในการผลิต คือข้าวเปลือก ซึ่งสามารถแบ่งเป็นประเภทใหญ่ ๆ ดังนี้

- ข้าวเปลือกนาปี (Rained Rice) คือข้าวที่เกิดจากการทำนาปีละครั้ง
จะปลูกได้ระหว่างเดือนพฤษภาคม ถึง ตุลาคม
และสามารถเก็บเกี่ยวพร้อมทั้งจำหน่ายสู่ตลาดได้ตั้งแต่เดือนธันวาคม ถึงกุมภาพันธ์

- ข้าวเปลือกนาปรัง (Off-Season Rice) คือข้าวที่ปลูกนอกฤดูกาลทำนาปกติ
สามารถปลูกได้ตลอดปี คือปีละ 2-3 ครั้ง

- ข้าวเปลือกหอมมะลิ เป็นข้าวที่ปลูกในพื้นที่ที่เป็นดินทราย เช่น บริเวณแถบภาคตะวันออก
เฉียงเหนือ

- ข้าวเปลือกนาดินทราย หรืออาจเรียกว่าข้าวเปลือกเสาไห้ เพราะมีคุณสมบัติที่คล้ายคลึงกัน
เป็นข้าวที่ปลูกบริเวณพื้นดินนาทรายบริเวณภาคกลางและภาคเหนือ

แหล่งที่มาของข้าวเปลือกนั้นจะมีอยู่ทั่วประเทศ แต่ส่วนใหญ่จะมาจากภาคกลาง เช่น จังหวัด
กำแพงเพชร นครสวรรค์ พิจิตร พิษณุโลก ปทุมธานี สุพรรณบุรี พระนครศรีอยุธยา เป็นต้น
ส่วนข้าวเปลือกหอมมะลินั้นจะมาจากภาคตะวันออกเฉียงเหนือ เช่น จังหวัดบุรีรัมย์ ขอนแก่น
ร้อยเอ็ด ศรีสะเกษ และมหาสารคาม เป็นต้น

เนื่องจากข้าวเปลือกเป็นสินค้าเกษตร
ซึ่งโดยทั่วไปสินค้าเกษตรจะมีราคาผันผวนและเป็นสินค้าตามฤดูกาล คือ
ข้าวเปลือกนาปีในช่วงเดือนธันวาคมถึงกุมภาพันธ์ จะเป็นช่วงที่เก็บเกี่ยวผลผลิตสูง
ราคาจึงต่ำกว่าช่วงอื่น อย่างไรก็ตาม ยังมีบางส่วนที่พ่อค้าหรือชาวนาเก็บไว้ในฉาง
เพื่อจำหน่ายในช่วงที่มีน้อยหรือไม่มีข้าวเปลือกนาปี
จึงเห็นได้ว่าข้าวเปลือกนาปีสามารถรับซื้อได้ตลอดทั้งปี แต่ซื้อได้ในราคาที่แตกต่างกัน

ในการรับซื้อข้าวเปลือกนั้นจะต้องมีการตรวจสอบคุณภาพของข้าวเปลือก เช่น มีความชื้นเท่าไร
พร้อมที่จะนำไปสีได้หรือไม่ ตามปกติแล้ว PRG จะรับซื้อข้าวเปลือกที่มีความชื้นประมาณ 14%
เพราะถ้าความชื้นมากเกินไป เมื่อเวลาสีออกมาแล้วจะทำให้สีไม่สวยเป็นเชื้อราง่าย
แต่ถ้ามีความชื้นต่ำเกินไปเมื่อเวลาสีแล้วข้าวจะหักง่าย แต่อย่างไรก็ตาม PRG มีอุปกรณ์ต่างๆ
ในห้องปฏิบัติการที่ทันสมัย และสามารถรับซื้อข้าวเปลือกที่มีความชื้นสูง เพราะ PRG
มีเครื่องอบข้าวเปลือกพร้อมที่จะอบข้าวเปลือกที่มีความชื้นมากไป
โดยเฉพาะข้าวเปลือกนาปรังที่ทำการเก็บเกี่ยวในช่วงฤดูฝน

ในการรับซื้อข้าวเปลือกนั้นส่วนใหญ่ PRG จะรับซื้อจากนายหน้า (Broker) ซึ่งมีจำนวนมากรายและ
ไม่มีรายใดรายหนึ่งที่มียอดขายข้าวเปลือกให้ PRG เกิน 30% เนื่องจากทาง PRG
เองก็ระวังไม่ให้เกิดความเสี่ยงจากการที่จะมีนายหน้าจำนวนน้อยรายซึ่งอาจจะทำให้เกิดการฮั้วราคาได้
ปัจจุบัน PRG ได้ซื้อข้าวเปลือกจากสหกรณ์การเกษตรเพื่อการตลาดลูกค้า ธ.ก.ส. หรือ
ส.ก.ต.ซึ่งมีจำนวนมากรายทั่วประเทศ โดยทาง
ส.ก.ต.จะเป็นผู้รวบรวมข้าวเปลือกจากชาวนามาขายให้ PRG
ทำให้สามารถตัดนายหน้าออกไปได้บางส่วน

ปัจจุบัน ทาง PRG ได้หันมาซื้อข้าวสารในท้องตลาดแทนที่จะซื้อข้าวเปลือก
เนื่องจากในบางช่วงเวลาราคาข้าวสารกลับมีราคาถูกกว่าการที่จะไปซื้อข้าวเปลือกแล้วนำมาสีเป็นข้าวสาร
ซึ่งการตัดสินใจว่าจะซื้อข้าวเปลือกหรือข้าวสารแต่ละครั้งจะต้องคำนวณว่าต้นทุนการซื้ออย่างใดจะถูกที่สุด

2.2) สภาพปัญหาเกี่ยวกับวัตถุดิบ

-ไม่มี-

3) ผลกระทบต่อสิ่งแวดล้อม

ในขบวนการผลิตตั้งแต่เริ่มจนถึงขั้นตอนสุดท้าย PRG จะมีผลิตภัณฑ์พลอยได้หลายชนิด
ซึ่งทุกชนิดจะสามารถขายได้ทันทีหรือใช้เป็นวัตถุดิบของขั้นตอนอื่นต่อไป
แต่สุดท้ายแล้วจะไม่มีวัตถุดิบหรือผลิตภัณฑ์พลอยได้เหลือใช้ที่มีผลต่อสิ่งแวดล้อมแต่อย่างใด

ในการผลิตขี้เถ้าแกลบเพื่อส่งออกโดยใช้เตาเผาแกลบนั้นทาง PRG มีการควบคุมที่ดีโดยการใช้
Cyclone และ Wet Scrubber ในการดักเอาฝุ่นละอองของขี้เถ้า ซึ่งทาง PRG
ได้หมั่นตรวจสอบอยู่สม่ำเสมอ
อีกทั้งยังมีการตรวจสอบเป็นระยะจากหน่วยงานของรัฐที่ดูแลคือกระทรวงอุตสาหกรรมและกรมควบคุมมลพิษของกระทรวงวิทยาศาสตร์
ซึ่งที่ผ่านมาฝุ่นละอองจะอยู่ในเกณฑ์ต่ำกว่าที่กฎหมายกำหนดมาก

งานที่ยังไม่ส่งมอบ

-ไม่มี-